钦定古今图书集成/方舆汇编/职方典/第1106卷 > 《虎渡桥记》黄朴
## 钦定古今图书集成/方舆汇编/职方典/第1106卷 > 《虎渡桥记》黄朴

漳之北。溪源发临汀，循两山而东，众流赴之，汇于虎
渡，南入于海渡。当溪海之交，飘风时至，篙师难之。旧
有飞桥，联艘以济，摇荡掀簸，过者凛容，腐黑挠摧，疲
于数易。嘉定甲戌，郡侯宗正少卿庄公夏更治之，垒
石为址，舆梁其上而亭焉。后二十四年，嘉熙改元，桥
圮于毁。今礼部侍郎侍讲李公韶，以集英修撰来守
是邦，闻之蹙然曰：“是东北往来一都会。”其议所以经
理之。有建议者曰：“梁用木而屋之，非计也。今易以石，
毋屋焉，则善矣。”时郡无盖藏，议几寝，公乃辍私帑，又
蠲南山招提非时科敛，俾出万缗，以相斯役。闻者胥
劝。郡人陈君正义、佛者廷濬，与其徒净音、德垕、师照、
法耸，奉命惟谨，南走交广，北适兴泉，露宿风餐，求诸
施者。会乡大夫颜公颐仲持节入桂，庄公嗣子梦说
贰郡五年，捐赀佐之，更造如前。计其长三千尺，址高
百尺，酾水一十五道，梁之跨于址者五十有八，长八
十尺，广博皆六尺有奇。东西结亭以憩往来者，靡钱
楮三十万缗。经始于戊戌二月，其告成则辛丑三月
也。是岁，予被命守漳，获踵后尘，别公里第。公念桥事
不置，俾余记之曰：“余将指南，越桥方庀工，轻舸绝江，
进寸退尺，眩目怵心，大类扶胥黄木间。今兹入境，乐
其有成。屏车从桥，凭高眺远；樵歌牧吹，相属于道。风
景之夷旷，波涛之激壮，鸟兽之鸣号，鼋鱼之出没，献
奇呈怪，如在几席之侧，诚一方伟观也。”嗟夫！临不测
之渊，兴未必可成之役，工伙费广，财殚廪绝世之能，
臣才吏猝未易集，就使能之，其骇民听岂少哉？公恳
恻至诚，未尝疾言遽色。一乡善士，咸乐奔走，竟成公
志。余乃知自用之智浅，资人之功深也。方斯役未就，
支海之桥，填渊跨壑，雄伟弘孰，若清源万安之石。
昔梅溪王公赋《万安》也，尝有“山川人物两奇”之叹，以
此较彼，殆似过之。余乃知立事惟人，今人未必不古
若也。公自漳归，杜门扫轨，若将终身。诏强起，公方将
当大任，决大议，推是心以往，岂特一桥之利济哉？若
夫护桥有田，主田有僧，勿为势攘，勿为利取，有《庄公
记》文在。